Ritratt ta' Ashwin Vaswani minn Unsplash  Il-Papa Franġisku ħabbar li r-raba' Ħadd ta' Lulju se jkun iddedikat għan-nanniet u l-anzjani. Ir-raba' ħadd ta' Lulju huwa qrib il-festa tal-qaddisin Ġwakkin u Anna li huma n-nanniet ta' Ġesù. Il-Papa spjega li meta kien żgħir huwa kien iqatta' ħafna ħin man-nanna tiegħu Roża u kienet tieħdu d-dar magħha fejn kien iqatta l-ġurnata kollha hemm. In-nanna tiegħu kienet għallmitu jitlob u qaltlu dwar il-qaddisin. Il-Papa ħabbar din il-ġurnata, illum, waqt it-talba tal-Angelus mill-Bibjoteka tal-Palazz Appostoliku. Waqt l-Angelus il-Papa qal li n-nanniet u l-anzjani jfakkruna li x-xjuħija hi don u li n-nanniet huma ħolqa fil-katina ta' bejn il-ġenerazzjonijiet, biex jittrasmettu liż-żgħar l-esperjenza tal-ħajja u tal-fidi. Żied li bosta drabi n-nanniet huma minsijin. Il-Papa appella biex in-nanniet jiltaqgħu man-neputijiet u li n-neputijiet jiltaqgħu man-nanniet għax – kif jgħid il-profeta Ġoel – quddiem in-neputijiet in-nanniet joħolmu, jkollhom il-viżjonijiiet (xewqat kbar), u ż-żgħar, bil-qawwa li jiksbu min-nanniet, jibqgħu mexjin, jipprofetizzaw.